b"\n_START_ARTICLE_\nLauren \xc3\x89tam\xc3\xa9 Mayer\n_START_SECTION_\nTraject\xc3\xb2ria\n_START_PARAGRAPH_\nSent un infant, la seua fam\xc3\xadlia es va traslladar a Andalusia, on va iniciar la seua carrera, primer al modest Utrera i despr\xc3\xa9s al filial del Sevilla FC. El 1997 marxa al Llevant UE i a l'any seg\xc3\xbcent, hi debuta a primera divisi\xc3\xb3 a les files del RCD Mallorca. Va sobresortir al club illenc, amb el qual va ser titular durant dues temporades._NEWLINE_Les seues bones actuacions al Mallorca li obrin les portes de l'Arsenal FC, que el fitxa a l'estiu del 2000 per 7,2 milions de lliures. El seu primer any com a gunner est\xc3\xa0 afectat per les lesions i la irregularitat, per\xc3\xb2 a les postres es faria un lloc a l'onze titular, tot substituint al veter\xc3\xa0 Lee Dixon. La temporada 02/03 sofriria una altra lesi\xc3\xb3, que el faria perdre's part de la temporada._NEWLINE_Va ser una pe\xc3\xa7a important durant la temporada 03/04, en la qual els londinencs van guanyar la Premier League. Eixe any va ser sancionat amb 4 partits i 40.000 lliures per un enfrontament amb Ruud van Nistelrooy, jugador del Manchester United FC._NEWLINE_Al gener del 2006 sofreix una nova lesi\xc3\xb3, que el va mantindre fora dels terrenys de joc gaireb\xc3\xa9 un any sencer. Retornaria el 19 de desembre, en partit de quarts de final de la Copa de la Lliga davant el Liverpool FC. Eixe encontre es va suspendre per la boira, i el camerun\xc3\xa8s ja no va tornar a jugar amb l'Arsenal. El gener del 2007 marxa al Portsmouth FC, on va romandre fins a l'estiu del 2009.\n_START_SECTION_\nSelecci\xc3\xb3\n_START_PARAGRAPH_\nA la temporada 97/98, mentre milita al Llevant UE, l'exporter camerun\xc3\xa8s Thomas N'Kono va proposar la seua seleccionabilitat per Camerun. Debuta al maig de 1998, sent incl\xc3\xb2s a la llista dels lleons indomables de cara al Mundial de Fran\xc3\xa7a. Res m\xc3\xa9s eixir al camp en el seu primer encontre a la cita francesa, va ser expulsat per targeta roja._NEWLINE_L'any 2000 hi va fer doblet i va guanyar la Copa d'\xc3\x80frica i la medalla d'or dels Jocs Ol\xc3\xadmpics de Sydney, davant la selecci\xc3\xb3 espanyola, curiosament, un altre combinat en el qual podria haver jugat el defensa. El 2002 van reeditar el seu triomf continental._NEWLINE_Hi va participar en el Mundial del 2002. Eixe any va anunciar la seua retirada internacional."